अर्कातिर, सुशासन बिगार्ने काम नियामक निकाय नेपाल राष्ट्र ब्यांकबाटै भएको भन्नेहरू पनि छन् । “नेपाल राष्ट्र ब्यांकका हाकिमलाई खुशी पार्न उनीहरूका आफन्तलाई जागिर दिनुपर्ने, भ्रमण र रिफ्रेसमेन्टमा लैजानुपर्ने, उपहार पठाउनुपर्ने बाध्यता ब्यांकरमाथि छ” एक वाणिज्य ब्यांकका प्रमुख कार्यकारी अधिकृत भन्छन्, “त्यसो नगर्ने ब्यांकको फाइल अगाडि बढ्दै बढ्दैन ।” नेपाल राष्ट्र ब्यांककै पूर्व गभर्नर दीपेन्द्रबहादुर क्षेत्री पनि सुशासनको पालना गराउनुपर्ने निकायकै उच्च अधिकृतबाट खराब आचरण प्रस्तुत हुन थालेको बताउँछन् । “नियमन गर्ने निकायका हाकिमहरूले नै नगरकोट घुमाउन ब्यांकरलाई आग्रह गर्न थालेपछि अवस्था कस्तो होला ?”, उनी प्रतिप्रश्न गर्छन् ।
